لچّہ : مکران
شائر :ملا کریمداد رئیسی کزوری
شوھاز کار: اصغر علی آزگ
کتاب ءِ نام : پور
تندجاہ : باسک لبزانکی دیوان ءِ کتابجاہ
جی گلستان ءِ رامگیں مرغِ وش توار
ساہتے گْونڈیں زیملاں زپتیناں بِدار
نالگاں بِل ءُ بیا منیہ بالاد ءَ کِنار
زرد ءِ اومان ءں کہربا رنگ ءَ خاص کار
جنبری دل بُرّیں زہیر بند انت بار بار
ترانگ ءَ بازیں دل منی بیتگ بے قرار
یک اناگاہ ءَ دل خیالاں کپتگ دوچار
تہنا گوں ڈیل ءَ گشے ننداں بے توار
خامہ راہوار کناں صاف ءُ اسروار
کاغذ ءِ پشت ءَ گوہریں گالاں پُر قطار
گوش کن منی وش لبزیں کپودر طوطی پکار
دل خیالاتاں پوشتگ بیتگ چپ تہار
مارا اومان پہ مکران ءِ باغ ءُ بہار
سبز ءُ شاداب ءُ کوچگ ءُ بستانی کشار
باغ ءُ بوستان ءُ کیلگ ءُ شاہی ملگزار
سروپ ءُ نارنج ءُ جُو سرانی سبزیں انار
ہالگ ءُ انگور ءُ موصلی ترنجانی ندار
انجیر سیاہ تاکیں ملّ ایت ماں باغ ءَ ڈولدار
انب ءُ زیتون ءُ لیمبو ءُ وشبوئیں چنار
سوسنیں گرد گونگ بستگ انت ھوش اش پہ قطار
ؤلمب اش اونجان چلمبانی گوشوار
سنبل رنگ رنگ ءَ ساز اتگ شاہیں کردگار
ہُنبوئیں میتاب ءُ تچوکیں جوئی کنار
گل گلستان ءِ حقہ ءِ بوانی تتار
تیہریں مات بند ءُ ہزار برجیں کوہسار
ترونگلیں آپ ءُ بن جڑانی کنڈ ءُ کلار
پاچن کیل شاہیں ایمن ءَ درنگانی مدار
آہو ماں ڈنپاداں چُرانت بے خوف ءُ خطار
کوہسرانی چار شاہیں گُرانڈ تر انت ہوشیار
لیمبوئیں گْورکاں ءُ پلاٹ ءُ گڈ ءُ گٹار
پر تکش ایر جیگ کن انت ورنا شاہسوار
تحفہ ءُ پیش کش ءَ پرا کاڑاں خاص کار
ہردم من ءَ اومان پہ وتی باغیں مکران
شالا کہ باتیں دائما سبز ءُ میزران
نئے کہ تئی مٹ ءَ گِنداں ماں کُنڈ ءُ کشوران
نئے خراسان ءُ نئے گیابیں مازندران
نئے کہ ما بلخ ءُ نئے بُخارا ءُ جابشان
رحمتیں باران گْرار انت تئی پراہیں کوچگان
پُرّ بنت شاہی کیلگ ءُ بست ءُ ملپدان
موسمی گْواراتاں مدام ربّ ءِ رحمتان
چُلڑیں کوہ چُر ایردینت دشت ءِ نرمگان
سرومگیں ڈنّاں سبز بنت مسکیں کہچران
کارگر جتکیگ ءَ چیر انت ماں شاہی کیلگان
بور وکاب بالیں واگہ ماں سارتیں ساہگان
ورنا گوں برّاں ترّانت ماں برّانی سران
یاد انت من ءَ زیاد مہتری پُلّیں مجلسان
گپ ءُ دیوان آ مزار بیم ایں کنگران
تْردگ انت چو مست ءُ وکاب خیزیں مرکبان
سیل انت باغانی موصلی گْونگ ءُ دست کشان
شش دریں بادگیر ءُ ؤا کپتگیں ماڑیان
جُلّ ءُ ہُرجین ءُ آ مزن مہریں گالیان
ہر صبا جان شود انت ہزار نازیں کوتران
ھمسریں کاڑان نند انت نپہانی جوسران
ریسک ءُ شکّان زیر انت گوں تاس ءُ کُنڑان
رند انت ءُ ریچنت لال وتی سیاہیں مہپران
دْرنز انت پہ بیکاں زامریں مسک ءُ عطران
پشک ءُ شلوار انت ءُ سریگ ءُ سر چادران
پر کہیب نازینتگ انت خرد مندیں مادران
پردہ ءَ دائم چیر انت از چشم اختران
غیرت ءُ ننگ ءَ پاک انت چو آبی گوہران
پر غم ءُ شادی ءَ شریدارِ شوہران
رنگ ءُ رخسار ءَ چاردہی ماہ ءِ دروران
قد ءُ بالاد ءَ ھنچو کہ سر و بوستان
شر سریں کاڑ گوں لسہیں گریہہ ءُ گردانان
پُلیں بُروان، قرمز ءُ یاقوتی لبان
خنجریں پونز گوں پلک ءُ گرانزیگاں خرپان
چلّہ ءُ فیروزہ شپاریں موردانگان
شیرکنیں گفتار ءُ شکر ریزیں کندگان
روشنیں فکر ءُ سوہوویں گپ ءُ ھلوتان
کبگی رفتار ءُ لڈگ ءُ گرانیں نندگان
مرغ ہوسناکی زیر منی خط ءُ کاگدان
سارتیں بامگوائے جہہ جن طوطی پہ عنان
او کپوت سبزیں شائری پیغاماں رسان
گوں زباد بُو ءَ ساہتے کن تو گپ ءُ تران
ھلوت ءَ نند ءُ مہرمیں رازاں کن بیان
شر بکن دلگوش مرغ ترا ہرچی من گُشان
سرجمیں احوالاں بہ بر مرغ وش لسان
چو بہ گُش ماہ رنگ ءَ کپودر طوطی زبان
مثلِ مجنون پہ لئیلا ءِ دیم ءِ گندگان
ستک ءُ باور کن من پہ تئی واستا ان چشان
شالا گر بُواہیت مالکِ ملک مہربان
آحر یک روچے کایاں تئی رُو ءِ زیارتان
خاطر ءِ ارمان ءُ مراداں حصل کنان
ریٹہیں بوپ ءَ شائری گالاں بس کنان
طائر وحشی ایں کپوت ءَ آرام کنان
بس کن کزوریؔ تو یاد میار عشق ءِ قصہان